
A záhonyi nemzetközi határátkelőhelyen zajló árucsempészethez kapcsolódó pénzügyőri, rendészeti feladatok

A dolgozatom célja, hogy bemutassam a Nemzeti Adó- és Vámhivatal, Szabolcs-Szatmár-Bereg megyei Vám- és Pénzügyőri Igazgatóság, záhonyi határkirendeltségének a személyforgalomhoz kapcsolódó rendészeti feladatait, azok végrehajtását, továbbá egységes képet adjak a záhonyi vámhivatalnál zajló és a rendészeti tevékenységével szorosan összefüggő csempészetről. A záhonyi határátkelőn zajló árucsempészet legjellemzőbb termékei a cigaretta, alkoholtermék és az üzemanyag. Ezek közül kiemelkedik a cigaretta, amelynek a csempészése a legelterjedtebb. Mivel e cselekmények jelentős mértékben csökkenthetik az állam költségvetési bevételeit indokolt ezen magatartásformák megszűntetése, illetve minimalizálása. Fontosnak tartom kiemelni, hogy ezeket a célokat elsősorban a NAV rendészeti szakterületnek kell megoldania. Azért fontos, mert a rendészet szó hallatán mindenki csak a rendőrségre és az ő munkájukra tud gondolni, holott a NAV pénzügyőri ága ugyanolyan fontos szerepet tölt be a rendészet tudományának életében. A rendészeti osztály kutatójaként elsődleges feladatom a nemzetközi utasforgalom vámellenőrzése, a felderítői és bűnmegelőzési feladatok ellátása. Ezek alapján törekszem részletesen bemutatni és elemezni a határátkelőn és a hozzá kapcsolódó szolgálati helyeken megvalósuló csempészettel összefüggő rendészeti kérdéseket.
Dolgozatomban bemutatom a rendészettudomány fogalmi hátterét, valamint a NAV pénzügyőri ágának és a rendészetnek a szoros kapcsolatát.
A történeti részben leírom a csempészet jogszabályi hátterének történetét, illetve a csempészési módoknak a történetét. Elemzem a csempészet lehetséges kiváltó okait, és csoportosítom a csempészeket is.
Fontos részét képezi a dolgozatomnak a rendészeti munka pszichológiai megközelítése, amelyben felhívom a figyelmet a hatékony munkavégzéshez szükséges egészséges énkép szükségességére. Elemzem továbbá a leggyakoribb hazugsággesztusokat, amelyek az ellenőrzések során előfordulhatnak, illetve leírom a rendészeti munkához szorosan kapcsolódó konfliktusok típusait, valamint a stressz jellemzőit.
A dolgozat fő részét adja a záhonyi határkirendeltség bemutatása, valamint az itt megvalósuló cigaretta- illetve üzemanyag csempészet részletes leírása a múlt- jelen-jövő viszonylatában. Kiemelten foglalkozom azon szigorítások elemzésével, amelyek hozzájárultak ahhoz, hogy napjainkra a csempészeti tevékenység jelentősen visszaszorult a záhonyi határátkelőhelyen.
Részletesen bemutatom a Záhonyban alkalmazott kockázatelemzést is.



